***Dolichosoma*** er en slekt av børstebiller som man gjerne finner på blomster. De er stort sett små til middels store, avlange biller, ofte metallisk fargede, med kroppen dekket av lange, utstående hår. De voksne billene er mer eller mindre altetende, larvene er rovdyr. Slekten (navnet betyr "lang kropp") kjennes lett på sin lange og smale kroppsform.

Utseende
--------

Middelsstore (ca. 5-7 mm), lange og smale, mørke børstebiller, de ulike kroppsdelene (hode, bryst og bakkropp) tydelig avsnørt fra hverandre. Mørke, gjerne med svak metallglans. Hodet er forholdsvis stort og bredt, antennene er middels lange, 11-leddete, ganske tynne og litt sagtakkede. Brystskjoldet (pronotum)er firkantet sett ovenfra, betydelig lengre enn bredt. Beina er forholdsvis lange, lårene er knapt fortykkede, leggene og føttene slanke. Det ytterste fotleddet har forholdsvis store klør som ofte har en tann ved roten. Slekten kan overflatisk minne om noen arter i familien Oedemeridae, men skiller seg fra disse blant annet på at dekkvingene er harde uten lengderibber.

Levevis
-------

Larvene er rovdyr og kan finnes i jord, blant løvstrø og under barken på døde trær, også i andre habitater. De voksne billene, som spiser blant annet pollen og små insekter, treffer man ofte på åpne blomster, for eksempel skjermplanter. De er aktive om sommeren.

Karakteristiske grupper
-----------------------

*Dolichosoma lineare* er lang og slank (pinneformet), matt metallgrønn. Ulikt de fleste andre artene har den ikke påfallende utstående hår.

Utbredelse
----------

Slekten har en holarktisk utbredelse. I Norge er *Dolichosoma lineare* vanlig på Østlandet.

Systematisk inndeling
---------------------

**Treliste**
* Ordenen biller, Coleoptera
	+ Underordenen Polyphaga
		- Gruppen (infraorden) Cucujiformia
			* Overfamilien gnag- og maurbiller, Cleroidea
				+ Familien **børstebiller**, Dasytidae
					- Underfamilien **børstebiller (Dasytinae)**
						* Stammen Dasytini Laporte de Castelnau, 1840
							+ Slekten ***Dolichosoma*** Stephens, 1830
								- *Dolichosoma femorale* Morawitz, 1861
								- *Dolichosoma foveicolle* (Kirby, 1837)
								- *Dolichosoma lineare* (Rossi, 1791)
								- *Dolichosoma maxima* Schilsky, 1894
								- *Dolichosoma simile* (Brullé, 1832)

Referanser
----------

1. ↑  «Artsdatabankens artsopplysninger». Artsdatabanken. 10. oktober 2020. Besøkt 10. oktober 2020.
2. ↑  «Artsdatabankens navneopplysninger med artstre». Artsdatabanken. 10. oktober 2020. Besøkt 10. oktober 2020.

Eksterne lenker
---------------

* (en) *Dolichosoma* – oversikt og omtale av artene i WORMS-databasen Rediger på Wikidata

* (en) *Dolichosoma* i Encyclopedia of Life Rediger på Wikidata

* (en) *Dolichosoma* i Global Biodiversity Information Facility Rediger på Wikidata

* (no) *Dolichosoma* hos Artsdatabanken Rediger på Wikidata

* (sv) *Dolichosoma* hos Dyntaxa Rediger på Wikidata

* (en) *Dolichosoma* hos NCBI Rediger på Wikidata

* (en) *Kategori:Dolichosoma* – bilder, video eller lyd på Wikimedia Commons Rediger på Wikidata

* *Dolichosoma* – detaljert informasjon på Wikispecies Rediger på Wikidata

Kilder
------

* Silfverberg, H. 1992. *Enumeratio Coleopterorum Fennoscandiae, Daniae et Baltiae* (Liste over Nordens biller). Helsinki.